Զանգվածային անկարգություններից և ցույցերից հետո՝ Ֆերգյուսոն քաղաքը դեռ վերականգնվում է
Արդեն երկու տարի է անցել այն օրից, երբ Ֆերգյուսոնի ոստիկանը սպանել էր 18 ամյա սևամորթ Մայքլ Բրաունին: Թեև ոստիկանը պատասխանատվության չէր ենթարկվել կատարվածի համար, այնուամենայնիվ հետաքննությունը ոստիկանական բաժանմունքի աշխատանքում ռասայական խտրականության վերաբերյալ մի շարք բացահայտումներ էր կատարել:
2014 թվականին ոստիկանի կողմից սևամորթ Մայքլ Բրաունի սպանությունից հետո, Ֆերգյուսոնի այս թաղամասը զանգվածային անկարգությունների և ցույցերի էպիկենտրոն էր դարձել: Քաղաքապետ Ջեյմս Նոլզի կարծիքով համայնքը դեռևս ուշքի է գալիս: Նա ասում է,- «Հուսով եմ, որ մարդիկ կրկին կսկսեն վստահել համայնքի ոստիկանական բաժանմունքին ու քաղաքի ղեկավարությանը»: Սակայն այս հույսերը տապալվեցին, երբ Արդարադատության նախարարությունը բացահայտեց տեղի մեծամասամբ սպիտակամորթ ոստիկաններից կազմված բաժանմունքի կողմից սևամորթների նկատմամբ անհամաչափ ուժի կիրառման մասին: Ֆերգյուսոնի ոստիկանապետ Դելրիշ Մոսսը աշխատանքի է անցել 2016 թվականին: Դաշնային կառավարության հետ համաձայնեցմամբ, նա ոստիկանական բաժանմունքում բարեփոխումներ է իրականացնում: Մոսսը ասում է,- «Ես հույս ունեմ, որ ապագայում մարդիկ Ֆերգյուսոնի ոստիկանությունը ուրիշ ձևով կընկալեն, իսկ համայնքի ներգրավվածությունը այդ հարցում մեծ դեր ունի»: Արդարադատության նախարարության հրահանգով Ֆերգյուսոնը պարտավոր է ոստիկաններին զանազան պարապմունքներ տրամադրել և նրանց կողմից կիրառվող ուժին հետևելու նպատակով քաղաքացիական վարչություն ստեղծել: Ջեյմս Նոլզը ասում է,- «Արդարադատության նախարարության համաձայնության հրամանագրի շրջանակներում, մենք շատ բարեփոխումներ կիրականացնենք: Իհարկե նրանք քաղաքի վրա մեծ ծանրություն են դնում: Մի բան որին սովորում ենք համակերպվել»: Ֆերգյուսոնի քաղաքացիներից շատերը համոզված են, որ այս բարեփոխումները երկու տարի առաջ անցկացված ցույցերի հետևանքն են: Իսկ քաղաքի ղեկավարները հավատացած են, որ եթե քաղաքացիները շարունակեն ներգրավված լինել, այս համայնքը կդառնա ավելի ամուր, քան երբևէ: